ভোট পরবর্তী হিংসার প্রতিবাদে শুক্রবার ছ’ঘণ্টা অবস্থান-বিক্ষোভ করল ‘আক্রান্ত আমরা’। অবস্থান-বিক্ষোভে উপস্থিত ছিলেন ভোটকেন্দ্রিক সংঘর্ষে আক্রান্তেরা। যাঁদের সকলেরই অভিযোগ তৃণমূলের বিরুদ্ধে। 
রাজ্যে ২০১১ থেকে এখনও পর্যন্ত যাঁরা শাসকদলের আক্রমণের শিকার হয়েছেন, তাঁরাই এদিন দুপুর থেকে সন্ধ্যা পর্যন্ত ধর্মতলার ওয়াই চ্যানেলে অবস্থান-বিক্ষোভে সামিল হয়েছিলেন। সন্ধ্যায় অবস্থানস্থলে পৌঁছয় দু’টি মিছিল। তাদের মধ্যে একটি ছিল বামপন্থী গণসংগঠনগুলিকে নিয়ে তৈরি বিপিএমও’র। অন্যটি ছিল সেভ ডেমোক্র্যাসি ফোরামের। এদিনের ‘আক্রান্ত আমরা’র ওই অবস্থান-বিক্ষোভে যোগ দিয়েছিলেন ডায়মন্ড হারবারে খুন হওয়া ছাত্র কৌশিক পুরকাইতের বাবা কার্তিক। ছিলেন রাজ্য বামফ্রন্টের প্রথমসারির নেতারাও। বক্তৃতা করতে গিয়ে আক্রান্তেরা প্রায় সকলেই ঐক্যের মাধ্যমে তৃণমূলের সন্ত্রাস মোকাবিলার কথা বলেন।